《余锦泉席上听众姬琵琶筝》
清代·顾文渊

有酒易倾不夜之圆月，有金难铸不谢之名花。秦川公子发大笑，偏与花月争豪奢。

左秦筝，右琵琶，九枝蜡烛光如霞。青蛾皓齿两行列，袖拂红牙低按节。

初调縆朱丝，峡口春冰裂。再弹捍拨齐，铃声雨淋咽。

江妃汉女玦环鸣，相和筝琵同撇捩。俄惊双凤凰，飞上梧桐冈。

啁啾屏尽百鸟喧，雍雍和鸣向朝阳。逡巡换宫商，倏忽移角徵。

朔风应手卷惊沙，白草茫茫雁声死。饮恨羁臣击剑歌，裹创战士闻笳起。

凄断故园心，扰破离人耳。停弦两两寂无声，纤纤怜杀春匆指。

天孙织锦作缠头，五色彩云遗彼美。花残月落不忍归，卷下珠帘隔千里。

作者简介：（1647—1697）清江南常熟人，字文宁，号湘源，一号雪坡，又号海粟居士。工画山水。见王翚独步一时，自度不及，乃改画竹，久之，所学大就。工诗，格高调逸。有《海粟集》、《柳南随笔》。